KIRJALLINEN KYSYMYS E-2488/03

esittäjä(t): Margrietus van den Berg (PSE) komissiolle

(25. heinäkuuta 2003)

Aihe: Skoottereiden aiheuttamat ongelmat

Kaksi- ja kolmipyöräisten moottoriajoneuvojen tyyppihyväksynnästä 18 päivänä maaliskuuta 2002 annetun direktiivin 2002/24/EY(1) 1 artiklan 2 kohdan mukaan skoottereiden suurin jatkuva nimellisteho on 4 kW. Alankomaissa näiden ajoneuvojen suurin mahdollinen nimellisteho oli aikaisemmin 1,5 kW. Tämän direktiivin täytäntöönpanon vuoksi maahan voidaan tuoda Italiasta skoottereita, joiden teho on 4 kW.

Monissa alankomaalaisissa kunnissa, kuten Rotterdamissa, skootterilla ajavat nuoret aiheuttavat kohtuuttomasti ongelmia. Monien asukkaiden mielestä skoottereiden melu on lähiseudun kolmen tärkeimmän ongelman joukossa. Kirskuvat renkaat, ylikierroksilla käyvät moottorit ja musiikkilaitteistot sekä skootterikilpailut aiheuttavat pitkälle yöhön jatkuvaa melua. Myös huonosta ajokäyttäytymisestä valitetaan (liian korkea nopeus sekä pyöräteillä ja jalkakäytävillä ajaminen). Alankomaiden poliisi on joutunut kärsimään Euroopan sisämarkkinoiden yhdenmukaistamisesta ja edellä mainitusta direktiivistä aiheutuneista seurauksista.

Katsooko komissio, että liikenneturvallisuutta koskevat säännöt kuuluvat jäsenvaltioiden toimivaltaan?

Katsooko komissio, että näiden motoristien huono käyttäytyminen on ongelma, joka uhkaa liikenneturvallisuutta?

Voiko Alankomaiden hallitus komission mielestä direktiivin 2002/24/EY 4 artiklan 6 kohdan ja EY:n perustamissopimuksen 95 artiklan 5 kohdan mukaisesti ottaa käyttää kansallisia säännöksiä, joiden perusteella tällaisten skoottereiden tekninen hyväksyminen voidaan kieltää?

Aikooko komissio ryhtyä toimiin skoottereiden nimellistehon alentamiseksi?

(1) EYVL L 124, 9.5.2002, s. 1.

Erkki Liikasen komission puolesta antama vastaus

(25. elokuuta 2003)

Euroopan parlamentin ja neuvoston 18. maaliskuuta 2002 antama puitedirektiivi 2002/24/EY koskee kaksi- ja kolmipyöräisten moottoriajoneuvojen tyyppihyväksyntää, ja sillä korvataan aiempi, 30. kesäkuuta 1992 annettu neuvoston direktiivi 92/61/ETY(1). Kummassakaan direktiivissä ei ole skootterin määritelmää. Skootterilla tarkoitetaan tavallisesti kaksi- tai kolmipyöräistä moottoriajoneuvoa, johon sovelletaan tiettyjä koria koskevia vaatimuksia, ja yleensä skootterit kuuluvat mopojen luokkaan.

Kummankin direktiivin mukaan polttomoottorilla varustetut kaksipyöräiset mopot määritellään moottoriajoneuvoiksi, joiden sylinteritilavuus on enintään 50 cm3 ja joiden suurin rakenteellinen nopeus on enintään 45 km/h. Lisäksi direktiivin 2002/24/EY mukaan suurin teho on enintään 4 kW, mutta ainoastaan kaksi- ja kolmipyöräisten sähkökäyttöisten mopojen ja kolmipyöräisten dieselkäyttöisten mopojen osalta. Niitä on käytössä hyvin vähän, jälkimmäisiä lähinnä Etelä-Euroopassa. Uusi puitedirektiivi ei muuta mopojen valtaosan oikeusperustaa. Tästä syystä on epäselvää, miten tilanne olisi mopojen osalta voinut muuttua arvoisan parlamentin jäsenen esittämällä tavalla, varsinkin koska valmistajat ovat halutessaan voineet soveltaa direktiiviä 2002/24/EY vasta 9. toukokuuta 2003 alkaen ja direktiivin soveltaminen on pakollista 9. marraskuuta 2003 alkaen.

Edellä esitetyistä syistä komissio ei aio muuttaa mopojen määritelmiä.

Komission käsityksen mukaan vastuu tieliikenneturvallisuudesta, erityisesti sitä koskevien sääntöjen antaminen, kuuluu yhteisesti kaikille tieliikenneturvallisuuteen liittyville tasoille, alkaen yksittäisistä viranomaisista aina paikallisiin, alueellisiin ja kansallisiin sekä yhteisön viranomaisiin asti. Tämä käy selvästi ilmi hiljattain annetusta komission tiedonannosta Tieliikenneturvallisuuden eurooppalainen toimintaohjelma Tieliikenteen kuolonuhrien määrän puolittaminen EU:ssa vuoteen 2010 mennessä: yhteinen vastuu.(2) EY:n perustamissopimuksen 71 artiklassa myönnetään Euroopan unionille oikeus antaa säädöksiä liikenneturvallisuuden parantamiseksi toissijaisuusperiaatteen rajoissa. Unioni onkin antanut säädöksiä monilla aloilla, joista voidaan mainita turvavyön käyttö ajoneuvoissa, moottoriajoneuvojen säännölliset tekniset tarkastukset, tienvarsitarkastukset, ajopiirturikortit, nopeudenrajoittimet, ajoneuvojen painot ja mitat, vaarallisten aineiden kuljetus sekä ajokortti ja tietyt ajo-opetukseen liittyvät näkökohdat.

Komissio on samaa mieltä siitä, että kaikkien tienkäyttäjien, ei vain skootterinkuljettajien, ajattelematon käyttäytyminen on tieliikenneturvallisuutta heikentävä ongelma. Täytäntöönpanosta vastaavien jäsenvaltioiden valvontaviranomaisten tehtävänä on kuitenkin pääasiallisesti valvoa, että tienkäyttäjät noudattavat täysimääräisesti tieliikenneturvallisuutta koskevia sääntöjä. Näin tehdään soveltamalla tarvittavia toimenpiteitä ja järjestämällä riittävä määrä valvontaa.

Direktiivin 2002/24/EY 4 artiklan 6 kohdassa jäsenvaltiolle annetaan mahdollisuus kieltäytyä antamasta tyyppihyväksyntää, jos se toteaa, että kyseisen direktiivin säännösten mukainen ajoneuvo, järjestelmä, erillinen tekninen yksikkö tai osa kaikesta huolimatta aiheuttaa vakavan vaaran liikenneturvallisuudelle. Tätä säännöstä tulkitaan yleensä siten, että jäsenvaltio voi kieltäytyä antamasta tyyppihyväksyntää, kun tietty ajoneuvo tai sen osa aiheuttaa vaaran tieliikenneturvallisuudelle. Säännöksessä ei anneta jäsenvaltiolle mahdollisuutta antaa kansallisia säännöksiä, joiden nojalla voidaan kieltäytyä antamasta tyyppihyväksyntöjä tietyille ajoneuvoluokille. Moottoripyörien tyyppihyväksyntää koskevat tekniset vaatimukset on yhdenmukaistettu yhteisön tasolla, ja näin ollen jäsenvaltiot eivät voi ottaa käyttöön sitä koskevia kansallisia toimenpiteitä.

EY:n perustamissopimuksen 95 artiklan 5 kohdassa myönnetään jäsenvaltioille ainoastaan erityisoloissa mahdollisuus ottaa käyttöön yhteisön yhdenmukaistetuista toimenpiteistä poikkeavia kansallisia toimenpiteitä. Kyseisessä artiklassa määrätään, että jos sen jälkeen, kun yhdenmukaistamistoimenpide on toteutettu, jäsenvaltio pitää tarpeellisena ottaa käyttöön uuteen, ympäristönsuojelua tai työympäristön suojelua koskevaan tieteelliseen näyttöön perustuvia kansallisia säännöksiä tai määräyksiä kyseisen jäsenvaltion erityisten ongelmien vuoksi, jotka ovat ilmenneet yhdenmukaistamistoimenpiteen toteuttamisen jälkeen, jäsenvaltio antaa suunnitellut säännökset ja määräykset sekä niiden käyttöönottamisen perusteet tiedoksi komissiolle. Komissio arvioi kyseiset toimenpiteet. Näin ollen jos Alankomaat haluaa ottaa käyttöön yhteisön sääntöjä tiukempia toimenpiteitä, sen on osoitettava, että kaikki 95 artiklan 5 kohdan mukaiset edellytykset täyttyvät.

(1) EYVL L 225, 10.8.1992.

(2) KOM(2003) 311 lopullinen.